CELEX: 32018D0744
Language: ro
Date: 2018-05-16 00:00:00
Title: Decizia de punere în aplicare (UE) 2018/744 a Comisiei din 16 mai 2018 de modificare a Deciziei de punere în aplicare (UE) 2016/2008 privind măsurile zoosanitare de combatere a dermatozei nodulare contagioase în anumite state membre [notificată cu numărul C(2018) 2815] (Text cu relevanță pentru SEE. )

18.5.2018   
            
            
               RO
            
            
               Jurnalul Oficial al Uniunii Europene
            
            
               L 123/119
            
         DECIZIA DE PUNERE ÎN APLICARE (UE) 2018/744 A COMISIEI
   din 16 mai 2018
   de modificare a Deciziei de punere în aplicare (UE) 2016/2008 privind măsurile zoosanitare de combatere a dermatozei nodulare contagioase în anumite state membre
   
      
         [notificată cu numărul C(2018) 2815]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
   având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
   având în vedere Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (3), în special articolul 14 alineatul (2), articolul 19 alineatul (1) litera (a), articolul 19 alineatul (3) litera (a) și articolul 19 alineatele (4) și (6),
   având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (4), în special articolul 4 alineatul (3),
   întrucât:
   
               (1)
            
            
               Directiva 92/119/CEE stabilește măsurile generale de control de aplicat în cazul apariției unui focar cauzat de anumite boli ale animalelor, inclusiv dermatoza nodulară contagioasă (DNC). Aceste măsuri de control includ instituirea de zone de protecție și de supraveghere în jurul exploatației infectate și prevăd, de asemenea, pe lângă alte măsuri de control, vaccinarea de urgență în cazul apariției unui focar de DNC.
            
         
               (2)
            
            
               Decizia de punere în aplicare (UE) 2016/2008 (5) a Comisiei stabilește măsuri zoosanitare de combatere a apariției DNC în anumite state membre sau părți ale acestora. Aceasta definește termenul de „zone infectate” ca acele părți ale teritoriului unui stat membru menționate în partea II din anexa I la respectiva decizie de punere în aplicare, care includ zonele în care a fost confirmată DNC și orice zone de protecție și de supraveghere instituite în conformitate cu Directiva 92/119/CEE și în care vaccinarea împotriva DNC poate fi pusă în aplicare în urma aprobării unor programe de vaccinare. Aceasta definește, de asemenea, termenul de „zone indemne cu vaccinare” ca acele părți ale teritoriului unui stat membru menționate în partea I din anexa respectivă, care includ zonele din afara zonelor infectate cu DNC și în care vaccinarea împotriva DNC este pusă în aplicare în urma aprobării unor programe de vaccinare.
            
         
               (3)
            
            
               Decizia de punere în aplicare (UE) 2016/2008 prevede măsuri specifice de reducere a riscurilor și restricții comerciale în ceea ce privește bovinele și rumegătoarele sălbatice captive vii, materialul germinativ provenit de la acestea și alte produse provenite de la aceste animale care urmează să fie puse în aplicare în „zonele indemne cu vaccinare” în vederea reducerii la minimum a oricăror riscuri de răspândire a DNC.
            
         
               (4)
            
            
               DNC a fost confirmată pentru prima dată în august 2015 în Europa continentală (Grecia). Boala a reapărut în 2016, afectând în total 7 țări din Europa de sud-est (Grecia, Bulgaria, fosta Republică iugoslavă a Macedoniei, Serbia, Kosovo (6), Albania și Muntenegru), în timp ce, în 2017, prezența DNC a început să scadă (doar în Albania a fost înregistrată o prezență mai mare, în timp ce în Grecia și fosta Republică iugoslavă a Macedoniei au apărut doar câteva focare).
            
         
               (5)
            
            
               Ca reacție la amenințarea DNC, ambele statele membre afectate (Grecia și Bulgaria), precum și toate țările afectate din afara UE au recurs la vaccinarea în masă împotriva DNC a tuturor animalelor vii din specia bovinelor și a rumegătoarelor sălbatice captive, timp de cel puțin doi ani consecutiv (2016 și 2017). Pe parcursul aceleiași perioade, Croația (țară neafectată de DNC) a recurs la aceeași măsură de vaccinare, ca măsură preventivă, ținând cont de situația epidemiologică din țările vecine.
            
         
               (6)
            
            
               De la prima apariție a DNC în Europa continentală, Autoritatea Europeană pentru Siguranța Alimentară (EFSA) a emis un aviz cu privire la DNC, care a fost adoptat la 29 iulie 2016 (7), precum și două rapoarte care au fost aprobate la 27 martie 2017 (8) și, respectiv, la 29 ianuarie 2018 (9). Toate aceste evaluări științifice indică faptul că rezultatele analizei datelor epidemiologice disponibile pentru DNC în Europa în 2016 și 2017 sugerează că campaniile de vaccinare în masă împotriva DNC, acolo unde au fost puse în aplicare în mod corespunzător, au ținut boala sub control, prevenind apariția de noi focare. În plus, s-a concluzionat că vaccinarea în masă este cea mai eficace măsură de combatere a DNC, în special în cazul în care protecția animalelor vaccinate a fost deja realizată înainte de apariția bolii, și anume, prin vaccinarea preventivă.
            
         
               (7)
            
            
               Eficacitatea recentelor campanii de vaccinare împotriva DNC, confirmată de avizul EFSA din 2016 și de rapoartele EFSA din 2017 și 2018, sugerează că riscul de răspândire a DNC, din cauza circulației bovinelor și a rumegătoarelor sălbatice captive vii în „zonele indemne cu vaccinare”, este foarte scăzut după finalizarea unei campanii de vaccinare DNC, în conformitate cu anexa II la Decizia de punere în aplicare (UE) 2016/2008.
            
         
               (8)
            
            
               În ceea ce privește Croația, Bulgaria și Grecia, întregul lor teritoriu sau părți din acesta sunt enumerate în anexa I la Decizia de punere în aplicare (UE) 2016/2008 ca „zone indemne cu vaccinare”.
            
         
               (9)
            
            
               Atât Croația, cât și Bulgaria au raportat deja în 2017 finalizarea campaniei de vaccinare împotriva DNC în „zonele indemne cu vaccinare”, în conformitate cu anexa II la Decizia de punere în aplicare (UE) 2016/2008. În plus, având în vedere situația epidemiologică favorabilă din Europa de sud-est în 2017, Croația va înceta vaccinarea împotriva DNC începând din 2018.
            
         
               (10)
            
            
               La finalizarea campaniei de vaccinare împotriva DNC în „zonele indemne cu vaccinare” din Grecia, derogările introduse de prezenta decizie ar trebui să se aplice în cazul „zonelor indemne cu vaccinare” din Grecia.
            
         
               (11)
            
            
               În conformitate cu dispozițiile actuale ale articolului 6a din Decizia de punere în aplicare (UE) 2016/2008, deplasarea bovinelor și a rumegătoarelor sălbatice captive vii în „zonele indemne cu vaccinare” din același stat membru este permisă numai dacă acestea provin din exploatații în care toate celelalte animalele se află în perioada de imunitate datorită unor vaccinări anterioare sau datorită imunității materne, cu câteva excepții (animalele care urmează să fie sacrificate de urgență sau animalele introduse din zone indemne de DNC cu mai puțin de 3 luni în urmă). Prin urmare, ca urmare a întreruperii treptate a vaccinării împotriva LSD în „zonele indemne cu vaccinare”, sunt necesare dispoziții privind deplasarea bovinelor și a rumegătoarelor sălbatice captive vii, după expirarea imunității materne a vițeilor, în special în a doua jumătate a anului 2018.
            
         
               (12)
            
            
               Așadar, cerințele privind derogările și condițiile speciale pentru expedierea de bovine și rumegătoare sălbatice captive vii în „zonele indemne cu vaccinare” ar trebui modificate, iar articolul 6a din Decizia de punere în aplicare (UE) 2016/2008 ar trebui modificat în consecință.
            
         
               (13)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   La articolul 6a alineatul (2) din Decizia de punere în aplicare (UE) 2016/2008 se adaugă următoarea literă (e):
   
      
                  „(e)
               
               
                  animalele, indiferent de statutul vaccinării lor individuale sau de vaccinarea care a avut loc în exploatația lor de origine împotriva dermatozei nodulare contagioase, sunt deplasate din exploatații situate într-o zonă enumerată în partea I din anexa I la o destinație situată într-o altă zonă din același stat membru care figurează în lista din partea I din anexa I cu următoarele condiții:
                  
                              (i)
                           
                           
                              autoritățile competente din statele membre în cauză au pus în aplicare un program anual de vaccinare împotriva dermatozei nodulare contagioase în toate zonele statului membru menționate în partea I din anexa I, care a fost încheiat cu cel puțin 28 de zile înainte de data expedierii și care a respectat condițiile stabilite în anexa II și a fost aprobat de Comisie și au informat Comisia și celelalte state membre cu privire la data de începere și la data finalizării acestui program de vaccinare; precum și
                           
                        
                              (ii)
                           
                           
                              în cazul în care deplasarea animalelor se efectuează printr-o zonă enumerată în partea II din anexa I, s-a instituit o procedură de transport în conformitate cu articolul 12, sub controlul autorităților competente din locurile de origine, de tranzit și de destinație.”
                           
                        
            
   Articolul 2
   Prezenta decizie se adresează statelor membre.
   
      Adoptată la Bruxelles, 16 mai 2018.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 395, 30.12.1989, p. 13.
   
      (2)  JO L 224, 18.8.1990, p. 29.
   
      (3)  JO L 62, 15.3.1993, p. 69.
   
      (4)  JO L 18, 23.1.2003, p. 11.
   
      (5)  Decizia de punere în aplicare (UE) 2016/2008 a Comisiei din 15 noiembrie 2016 privind măsurile zoosanitare de combatere a dermatozei nodulare contagioase în anumite state membre (JO L 310, 17.11.2016, p. 51).
   
      (6)  Această denumire nu aduce atingere pozițiilor privind statutul și este conformă cu RCSONU 1244, precum și cu Avizul CIJ privind Declarația de independență a Kosovo.
   
      (7)  EFSA Journal 2016;14(8):4573.
   
      (8)  EFSA Journal 2017;15(4):4773.
   
      (9)  EFSA Journal 2018;16(2):5176.